‘PJW’เล็งผุดรง.นอกรับมือเออีซี มั่นใจรายได้ปีนี้โตได้ตามเป้า20%
PJW เตรียมพร้อมรับมือเปิดเออีซี เล็งตั้งโรงงานในอาเซียน ตั้งเป้ารายได้ปีนี้โต 20%
23 เม.ย. 2555

PJW เตรียมพร้อมรับมือเปิดเออีซี เล็งตั้งโรงงานในอาเซียน ตั้งเป้ารายได้ปีนี้โต 20% 
นายวิวรรธน์ เหมมณฑารพ ประธานกรรมการบริหาร บริษัท ปัญจวัฒนาพลาสติก (PJW) เปิดเผยว่า บริษัทเตรียมตัวพร้อมการเปิดประชาคมเศรษฐกิจอาเซียน (เออีซี) ในอีก 2 ปีข้างหน้า หรือปี 2557 เพื่อรองรับการมีเออีซีภายในปี 2558 โดยขณะนี้ได้ศึกษาและดูตลาดใหม่ๆ เพื่อตั้งโรงงานอีกแห่งรองรับเออีซี หรือการไปตั้งโรงงานต่างประเทศตามลูกค้า 
ปัจจุบัน PJW มีโรงงานผลิตพลาสติกบรรจุภัณฑ์น้ำมันเครื่องที่เมืองเทียนจิน ประเทศจีน เป็นการลงทุนของ PJW ทั้งหมด ซึ่งโรงงานของ PJW ในประเทศมีทั้งหมด 3 โรงงาน ที่เอกชัย–บางบอน กรุงเทพฯ เป็นฐานการผลิตบรรจุภัณฑ์พลาสติกสินค้าอุปโภค-บริโภค โรงงาน จ.ชลบุรี เป็นฐานผลิตพลาสติกยานยนต์และแกลลอนน้ำมันเครื่อง โรงงานสุดท้ายที่ จ.สมุทรสาคร เป็นฐานผลิตบรรจุภัณฑ์ขวดนม
นอกจากนั้น ยังตั้งเป้า 3 ปี บุกตลาดสินค้าที่โรงงานจีนมากขึ้น ซึ่งประเทศจีนเป็นตลาดพลาสติกแกลลอนน้ำมันเครื่องที่ใหญ่ 2 เท่าของไทย และมีผู้ผลิตไม่กี่ราย ซึ่ง 5 ปีข้างหน้า สัดส่วนรายได้จากประเทศจีนจะเพิ่มจาก 3-5% ของยอดขายรวมเป็น 20% ตั้งเป้ารายได้ปีนี้ 2,000 ล้านบาท หรือโต 20% จากปีก่อน 1,640 ล้านบาท 
จุดเด่นของ PJW อยู่ที่คุณภาพของสินค้า ซึ่งการผลิต 1 หมื่นชิ้น จะเสีย 1 ชิ้น เนื่องจากมีระบบ TPM (Total Preventive Maintenance) ของประเทศญี่ปุ่น บริหารคุณภาพและการดูแลรักษาเครื่องจักร สร้างทัศนคติและอุปนิสัยใส่ใจงานที่ทำ 
โครงสร้างรายได้ปีที่ผ่านมา บรรจุภัณฑ์น้ำมันหล่อลื่นมีรายได้คิดเป็น 65% ของรายได้รวม บรรจุภัณฑ์นมและนมเปรี้ยว 14% ชิ้นส่วนยานยนต์ 10% บรรจุภัณฑ์สินค้าอุปโภคบริโภค 7% และบรรจุภัณฑ์เคมีเกษตร 4% 
“PJW พร้อมไปเติบโตที่ประเทศอื่น ซึ่งปี 2557 ต้องสร้างโรงงานเพิ่มเพื่อขยายกำลังผลิต มีโจทย์จะไปสร้างโรงงานที่ไหน ซึ่งมีความเป็นไปได้มากที่จะมีโรงงานในอาเซียนอีกแห่งรองรับเออีซี เป็นเหตุผลการเข้าตลาดหลักทรัพย์ เพราะมีศักยภาพระดมทุนรองรับการเติบโตได้” ผู้บริหาร กล่าว
สำหรับราคาหุ้นที่หลุด 4 บาท และปรับตัวขึ้นติดต่อกันสัปดาห์ที่ผ่านมา ปิด 4.26 บาท นายวิวรรธน์ กล่าวว่า ราคาหุ้นยังต่ำกว่าพื้นฐาน แต่ไม่ได้คาดหวังราคาหุ้น หากทำธุรกิจดีราคาก็จะปรับตัวขึ้นไปเอง 
ทั้งนี้ ก่อนเข้าตลาดหลักทรัพย์ บล.ไซรัส ให้ราคาตามมูลค่าแท้จริง 5.08 บาท มีนโยบายการจ่ายเงินปันผลไม่ต่ำกว่า 40% ของกำไรสุทธิ ซึ่งผลดำเนินงานปี 2554 จ่าย 67% จ่ายระหว่างกาลไปแล้ว 0.17 บาท และจ่ายที่เหลือหุ้นละ 0.10 บาท วันที่ 21 พ.ค. 2555